בס"ד

**דיני המלחמה**

**מבוא:   
דיני המלחמה בחומש דברים**

|  |
| --- |
| **פתיחה** |
| **"כִּי-תֵצֵא לַמִּלְחָמָה עַל-אֹיְבֶךָ וְרָאִיתָ סוּס וָרֶכֶב עַם רַב מִמְּךָ**  **לֹא תִירָא מֵהֶם  כִּי-ה' אֱלֹהֶיךָ עִמָּךְ הַמַּעַלְךָ מֵאֶרֶץ מִצְרָיִם" (דברים כ, א)**    ערב הכניסה לארץ, לקראת מלחמות הכיבוש הקריבות, מתחדשות בחומש דברים מצוות המלחמה והצבא.  **מחד -** הציווי להילחם את מלחמת ה', לגאול את ארץ ישראל מיד צר ולמגר את העבודה הזרה, **ויחד עם זאת**- מצוות המגדירות את מוסר המלחמה הראוי בצבא ה'.  ביחידה זו נעסוק בנושאים הבאים:  1. מצוות מלחמת מצווה וביטוייה בחומש דברים.  2. סדרת המצוות הנוגעות באופן יציאה למלחמה. לצורך דיון כולל נלמד תחילה את הרמב"ן ד"ה "ונשמרת מכל דבר רע", ולאורו נדון במגמת המצוות השונות. |

|  |  |  |
| --- | --- | --- |
| **מקור** | **נושא** | **3 יח"ל+5 יח"ל** |
|  | **מלחמת מצווה** | התלמידים יכירו את המושגים "מלחמת מצוה", "מלחמת רשות", את סוגי מלחמת מצווה ואת מקורותיהם בחומש דברים (ללא המקור מויקרא י"ט). |
|  | **איסור יראה במלחמה** | רש"י ג,"שמע ישראל", "אל ירך לבבכם"  רש"י ד  רמב"ם, הלכות מלכים ומלחמות, פרק ז', הלכות י"ז-כ' |
| כ', א'-ט' | **החוזרים מעורכי מלחמה** | ספורנו א'  רמב"ן א'  רש"י ב' "וניגש הכהן"  רש"י ח "ויספו השוטרים"  רש"י ה', ו'  רמב"ן ד- ה' "וציוה על השלושה..."  רש"י ח' (שתי דעות)  רש"י ט' |
| כ', י'-י"ח | **הקריאה לשלום במלחמה** | רמב"ן י'- דעת רש"י ודעת הרמב"ן.  יישום בדברים ב' וביהושע ט'. |
| כ', י"ט-כ' | **השחתת עצים במצור** | רמב"ן י"ט, פשט ורבותינו  רש"י וראב"ע ל"כי האדם עץ השדה"  רש"י כ "עד רדתה" |
| כ"א, א'-ט' | **עגלה ערופה** | תילמד במסגרת יחידה 3 |
| כ"א, י'-י"ד | **אשת יפת תואר** | רמב"ן על מטרת האבילות- לפחות הסבר אחד לאבילות |
| כ"ג, י'-י"ד | **שמירת המחנה** | רש"י  י', י"א, י"ג, י"ד |
| כ"ד, ה' | **"נקי יהיה לביתו"** | רס"ג: "נקי"-פנוי  רש"י לפסוק ה' |
| כ"ה,יז-יט | **מלחמת עמלק** | רקע מהפשט להופעת עמלק – במיוחד ספר שמות  רמב"ן יז  רשי לפסוק יח, "אשר קרך בדרך"  חזקוני ד"ה "ולא ירא אלוקים" |

**המאמר "פרקי המלחמה בחומש דברים, סדרם ומגמתם", הרב אלחנן סמט:**

התלמידים לא נדרשים לקרוא את המאמר. עליהם להכיר את **הטענה העיקרית**, ולדעת להדגים אותה בכל אחת ממצות המלחמה הנידונות במאמר.

|  |
| --- |
| **מלחמת מצווה - מהי?** |
| **"כִּי-תֵצֵא לַמִּלְחָמָה עַל-אֹיְבֶךָ וְרָאִיתָ סוּס וָרֶכֶב עַם רַב מִמְּךָ**  **לֹא תִירָא מֵהֶם  כִּי-ה' אֱלֹהֶיךָ עִמָּךְ הַמַּעַלְךָ מֵאֶרֶץ מִצְרָיִם" (דברים כ, א)**    הרמב"ם (הלכות מלכים ומלחמות, פרק ה הלכה א) מגדיר מהי מלחמת מצווה ומהי מלחמת רשות: |
| אין המלך נלחם תחילה, אלא על מלחמת מצוה.  **ואיזו היא מלחמת מצוה-- (1) זו מלחמת שבעה עממים,  (2) ומלחמת עמלק,  (3) ועזרת ישראל מצר שבא עליהם.**  ואחר כך נלחם במלחמת הרשות—  והיא המלחמה שנלחם עם שאר העמים, כדי להרחיב גבול ישראל ולהרבות בגדולתו ושמעו. |
| נלמד את מקורותיו של הציווי להילחם במלחמת מצווה מתוך חומש דברים: |
| **1. "זו מלחמת שבעת עממים"**  "כִּי יְבִיאֲךָ ה' אֱלֹהֶיךָ אֶל הָאָרֶץ אֲשֶׁר אַתָּה בָא שָׁמָּה לְרִשְׁתָּהּ  ונָשַׁל גּוֹיִם רַבִּים מִפָּנֶיךָ הַחִתִּי וְהַגִּרְגָּשִׁי וְהָאֱמֹרִי וְהַכְּנַעֲנִי וְהַפְּרִזִּי וְהַחִוִּי וְהַיְבוּסִי שִׁבְעָה גוֹיִם רַבִּים וַעֲצוּמִים מִמֶּךָּ.  וּנְתָנָם ה' אֱלֹהֶיךָ לְפָנֶיךָ וְהִכִּיתָם  הַחֲרֵם תַּחֲרִים אֹתָם לֹא תִכְרֹת לָהֶם בְּרִית וְלֹא תְחָנֵּם". (דברים ז א-ב)    וכן " כִּי-הַחֲרֵם תַּחֲרִימֵם הַחִתִּי וְהָאֱמֹרִי הַכְּנַעֲנִי וְהַפְּרִזִּי הַחִוִּי וְהַיְבוּסִי כַּאֲשֶׁר צִוְּךָ ה' אֱלֹהֶיךָ" (דברים כ יז) |
| **2. "ומלחמת עמלק"** זָכוֹר אֵת אֲשֶׁר-עָשָׂה לְךָ עֲמָלֵק בַּדֶּרֶךְ בְּצֵאתְכֶם מִמִּצְרָיִם.   אֲשֶׁר קָרְךָ בַּדֶּרֶךְ וַיְזַנֵּב בְּךָ כָּל הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים.  יוְהָיָה בְּהָנִיחַ ה'ה' אלֹהֶיךָ לְךָ מִכָּל אֹיְבֶיךָ מִסָּבִיב בָּאָרֶץ אֲשֶׁר ה' אֱל-ֹהֶיךָ נֹתֵן לְךָ נַחֲלָה לְרִשְׁתָּהּ  תִּמְחֶה אֶת-זֵכֶר עֲמָלֵק מִתַּחַת הַשָּׁמָיִם לֹא תִּשְׁכָּח. (דברים כה יז-יט) |
| **3. "ועזרת ישראל מיד צר שבא עליהם"**  מפרשי הרמב"ם והפוסקים חולקים בשאלה מהו המקור להגדרת עזרת ישראל מיד צר כמלחמת מצווה.  כאן נביא דעה מרכזית הקושרת את הדברים לפסוק "לֹא תַעֲמֹד עַל-דַּם רֵעֶךָ" (ויקרא יט טז).    **למורה**:  להרחבה בעניין מחלוקת רמב"ם ורמב"ן בהגדרת המצווה, כדאי לעיין במאמרו של הרב שלמה גורן ["צבא ומלחמה לאור ההלכה"](http://www.daat.ac.il/daat/tsava/maamar/goren2-2.htm).  להלן קטע קצר מן המאמר **מומלץ לקרוא את כולו**:    ג. עזרת ישראל מצד צר שבא עליהם. אם כי אין סוג מלחמה זה מפורש בתורה ה**וא נכלל בלאו של "לא תעמוד על דם רעך"** **ויקרא י"ט ט"ז שבא להטיל חובת הצלה במסירות נפש עצמית, על כל איש מישראל** כמו שדרשו בתורה כהנים סדר קדשים פרק ד' "ומנין אם ראית טובע בנהר או ליסטים באים עליו או חיה רעה באה עליו חייב אתה להצילו בנפשו, תלמוד לומר לא תעמוד על דם רעך". זאת היתה חובת היציאה למלחמה בימי מלחמת ישראל נגד סיסרא בתקופת דבורה ולכן נתקלל מרוז מן השמים ככתוב שופטים ה' כ"ג: "אורו מרוז אמר מלאך ה' אורו ארור יושביה כי לא באו לעזרת ה' לעזרת ה' בגיבורים". וכן בימי שאול נגד נחש העמוני שצר על יבש גלעד כתוב בשמואל א' י"א ז': "וישלח בכל גבול ישראל ביד המלאכים לאמר אשר איננו יוצא אחרי שאול ואחר שמואל כה יעשה לבקרו ויפל פחד ה' על העם ויצאו כאיש אחד" ועזרת ישראל מיד צר אינו מיוחד רק מיד אויב זר אלא גם מידי אויב פנימי שעל בסיס זה של מלחמת מצווה, יצא העם למלחמה על בני בנימין בימי פלגש בגבעה, שגזרו על גיוס חובה זו וענשו על השתמטות ממנה עונש מוות ככתוב בשופטים כ"א ה': "כי השבועה הגדולה היתה לאשר לא עלה אל ה' המצפה לאמר מות יומת". |
| **מלחמת עמלק** |
| השניה בהגדרות של הרמב"ם למלחמת מצווה היא המלחמה בעמלק. זוהי "מלחמה לה' בעמלק". מלחמה זו אינה מלחמת שחרור שטחי ארץ ישראל, אלא מלחמה לשם מיגור עמלק מן העולם. |
| **מיהו עמלק?** |
| המפגש עם עמלק לאורך התנ"ך מעיד על דמותו: מצד אחד הוא קרוב משפחה (נכדו של עשיו) ומצד שני אויב בנפש.  **מהיכן הגיע עמלק? "**וְתִמְנַע הָיְתָה פִילֶגֶשׁ לֶאֱלִיפַז בֶּן עֵשָׂו וַתֵּלֶד לֶאֱלִיפַז אֶת **עֲמָלֵק** אֵלֶּה בְּנֵי עָדָה אֵשֶׁת עֵשָׂו" (בראשית לו יב)  **המפגש עם עמלק - המלחמה ברפידים**  "וַיָּבֹא עֲמָלֵק וַיִּלָּחֶם עִם-יִשְׂרָאֵל בִּרְפִידִם:  וַיֹּאמֶר מֹשֶׁה אֶל-יְהוֹשֻׁעַ בְּחַר-לָנוּ אֲנָשִׁים וְצֵא הִלָּחֵם בַּעֲמָלֵק מָחָר אָנֹכִי נִצָּב עַל-רֹאשׁ הַגִּבְעָה וּמַטֵּה הָאֱלֹהִים בְּיָדִי:  וַיַּעַשׂ יְהוֹשֻׁעַ כַּאֲשֶׁר אָמַר-לוֹ מֹשֶׁה לְהִלָּחֵם בַּעֲמָלֵק וּמֹשֶׁה אַהֲרֹן וְחוּר עָלוּ רֹאשׁ הַגִּבְעָה:  וְהָיָה כַּאֲשֶׁר יָרִים מֹשֶׁה יָדוֹ וְגָבַר יִשְׂרָאֵל וְכַאֲשֶׁר יָנִיחַ יָדוֹ וְגָבַר עֲמָלֵק:  וִידֵי מֹשֶׁה כְּבֵדִים וַיִּקְחוּ-אֶבֶן וַיָּשִׂימוּ תַחְתָּיו וַיֵּשֶׁב עָלֶיהָ וְאַהֲרֹן וְחוּר תָּמְכוּ בְיָדָיו מִזֶּה אֶחָד וּמִזֶּה אֶחָד  וַיְהִי יָדָיו אֱמוּנָה עַד-בֹּא הַשָּמֶשׁ" (שמות יז)  **בעקבות מפגש זה מצווה התורה בפרשת 'כי תצא':**  "זָכוֹר אֵת אֲשֶׁר-עָשָׂה לְךָ עֲמָלֵק בַּדֶּרֶךְ בְּצֵאתְכֶם מִמִּצְרָיִם:  אֲשֶׁר קָרְךָ בַּדֶּרֶךְ וַיְזַנֵּב בְּךָ כָּל-הַנֶּחֱשָׁלִים אַחֲרֶיךָ וְאַתָּה עָיֵף וְיָגֵעַ וְלֹא יָרֵא אֱלֹהִים:  וְהָיָה בְּהָנִיחַ ה' אֱל-ֹהֶיךָ  לְךָ מִכָּל-אֹיְבֶיךָ מִסָּבִיב בָּאָרֶץ אֲשֶׁר ה'-אלֹהֶיךָ נֹתֵן לְךָ נַחֲלָה לְרִשְׁתָּהּ  תִּמְחֶה אֶת-זֵכֶר עֲמָלֵק מִתַּחַת הַשָּמָיִם לֹא תִּשְׁכָּח" (דברים כ"ה יז-יט) |
| **דמותו של עמלק בחז"ל ובפרשנות** |
| **פסיקתא דרב כהנא פיסקא ג – זכור**  א"ר חוניא לאמבטי רותחת שלא היה ברייה יכולה לירד בתוכה ובא בן בליעל אחד וקפץ וירד בתוכה  אף על פי שניכווה, אלא הקירה לפני אחרים.  כך מן שיצאו ישראל ממצרים נפלה אימתן על כל אומות העולם, אז נבהלו אלופי אדום וגו' תפל עליהם אימתה ופחד (שמות טו, טו-טז),  וכיון שבא עמלק וניזדווג להם אף על פי שנטל את שלו מתחת ידיהם, אלא הקירן לפני אומות העולם. |
| רש"י בפירושו לפסוקים בדברים כה מביא מדרש זה בעקבות שני פירושים אחרים: |
| **רש"י [יח]:**  (1) אשר קרך בדרך - לשון מקרה  (2) דבר אחר: לשון קרי וטומאה; שהיה מטמאן במשכב זכור.  (3) דבר אחר: לשון קור וחום: צננך והפשירך מרתיחתך.  שהיו כל האומות יראים להלחם בכם, ובא זה והתחיל והראה מקום לאחרים. משל לאמבטי רותחת שאין כל בריה יכולה לירד בתוכה, בא בן בליעל אחד קפץ וירד לתוכה;  אע"פ שנכוה, הקרה אותה בפני אחרים. |
| המשותף לשני לפירושיו הראשונים של רש"י בתיאורו את עמלק הוא המלחמה הרוחנית המטמאת עם ישראל, בחיפוש אחרי הזדמנות  לזהות את נקודות החולשה של הרוח של האמונה. |
| כך גם במחלוקת הפרשנים למילים "ולא ירא אלוקים" (דברים כה, יח).  הפרשנים התקשו במילים "ולא ירא אלוקים": האם מדובר על עם ישראל, אותו עם שזה עתה (לאחר קריעת ים סוף) נאמר עליו "ויראו העם את ה' ויאמינו בה' ובמשה עבדו" (חזקוני) , או בעמלק עצמו (רש"י)? |
| **חזקוני**: "ואתה עייף ויגע" אל תתמה אם עשה בך כך, שהרי היית עייף ויגע מטורח הדרך, ועוד שהיית לא ירא אלוקים, כדאיתא במכילתא: "אחרים אומרים ולא ירא אלוקים, אלו ישראל, שהיו בהם מצוות ולא קיימום,  אבל אם הייתם יראי אלוקים לא היה יכול לך".    **רש"י:** **"...ולא ירא** - עמלק **א-להים** - מלהרע לך". |
| עמלק הפך לסמל של מי שיודע לזהות חוסר אמונה, ולשם נכנס שוב ושוב, מחפש אחר הזדמנות לזנב בחסרי האמונה.  על כן מצווים ישראל להלחם בו ולא לשכוח. |
| **משמעותו המעשית של הציווי לימינו:** |
| **רמב"ן [כה יז]:**  "זכור את אשר עשה לך עמלק –  כבר הזכרתי (לעיל כד ט) המדרש שדרשו בו בספרא:  'יכול בלבך? כשהוא אומר 'לא תשכח', הרי שכחת הלב אמורה, הא מה אני מקיים זכור? שתהא שונה בפיך'.  וכן בספרי (תצא קס"ו), 'זכור את אשר עשה לך עמלק', בפה. 'לא תשכח', בלב.  ולא ידעתי מה היא הזכירה הזו בפה,  אם לאמר שנקרא פרשת עמלק בציבור,  ונמצינו למדין מן התורה בשניה 'זכור' (מגילה כט א),  ויהיה סמך למקרא מגלה מן התורה:    **והנכון בעיני שהוא לומר שלא תשכח מה שעשה לנו עמלק עד שנמחה את שמו מתחת השמים,  ונספר זה לבנינו ולדורותינו לומר להם כך עשה לנו הרשע, ולכך נצטוינו למחות את שמו.**  **וכן במעשה מרים נצטוינו להודיעו לבנינו ולספר בו לדורות,**  **ואע"פ שהיה ראוי גם להסתירו שלא לדבר בגנותן של צדיקים,**  **אבל צווה הכתוב להודיעו ולגלותו כדי שתהא אזהרת לשון הרע שומה בפיהם,**  **מפני שהוא חטא גדול וגורם רעות רבות ובני אדם נכשלים בו תמיד,**  כמו שאמרו (ב"ב קסה א) והכל באבק לשון הרע". |

|  |
| --- |
| **לא תירא מהם - איסור היראה במלחמה** |
| בשני מקומות בפתיחת פרק כ מחזקים את הלוחמים טרם היציאה לקרב - ראשית הכתוב ואחר כך הכהן.  דברי חיזוק אלה משלבים את הביטחון בישועת ה' (מסומן בירוק), ואת ציווי לא לפחד (מסומן בצהוב). |
| **א** כִּי-תֵצֵא לַמִּלְחָמָה עַל-אֹיְבֶךָ וְרָאִיתָ סוּס וָרֶכֶב עַם רַב מִמְּךָ  לֹא תִירָא מֵהֶם  כִּי-ה' אֱ-לֹהֶיךָ עִמָּךְ הַמַּעַלְךָ מֵאֶרֶץ מִצְרָיִם.    **ב** וְהָיָה כְּקָרָבְכֶם אֶל-הַמִּלְחָמָה וְנִגַּשׁ הַכֹּהֵן וְדִבֶּר אֶל-הָעָם.  **ג** וְאָמַר אֲלֵהֶם שְׁמַע יִשְׂרָאֵל אַתֶּם קְרֵבִים הַיּוֹם לַמִּלְחָמָה עַל-אֹיְבֵיכֶם  אַל-יֵרַךְ לְבַבְכֶם אַל-תִּירְאוּ וְאַל-תַּחְפְּזוּ וְאַל-תַּעַרְצוּ מִפְּנֵיהֶם.  **ד** כִּי ה' אֱ-לֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם-אֹיְבֵיכֶם לְהוֹשִׁיעַ אֶתְכֶם. |
| פירוש רש"י לפסוקים ג-ד מתייחס לשני המרכיבים - הביטחון והציווי: |
| רש"י [ג]:  **שמע ישראל** - אפילו אין בכם זכות אלא קריאת שמע בלבד, כדאי אתם שיושיע אתכם:  **אל ירך לבבכם אל תיראו ואל תחפזו ואל תערצו** -  ארבע אזהרות כנגד ארבעה דברים שמלכי האומות עושים:  - מגיפים בתריסיהם כדי להקישן זה לזה כדי להשמיע קול שיחפזו אלו שכנגדם וינוסו.  - ורומסים בסוסיהם ומצהילין אותם להשמיע קול שעטת פרסות סוסיהם,  - וצווחין בקולם,  - ותוקעין בשופרות ומיני משמיעי קול:  **אל ירך לבבכם** - מצהלות סוסים:  **אל תיראו** - מהגפת התריסין:  **ואל תחפזו** - מקול הקרנות:  **ואל תערצו** - מקול הצווחה:    רש"י [ד]:  **כי ה' אלוהיכם וגו'** - הם באים בניצחונו של בשר ודם ואתם באים בניצחונו של מקום.  פלשתים באו בניצחונו של גלית. מה היה סופו? נפל ונפלו עמו:      (הרקע לדברי רש"י:  **שמואל א פרק יז:**(מה) וַיֹּאמֶר דָּוִד אֶל הַפְּלִשְׁתִּי אַתָּה בָּא אֵלַי בְּחֶרֶב וּבַחֲנִית וּבְכִידוֹן וְאָנֹכִי בָא אֵלֶיךָ בְּשֵׁם ה' צְבָאוֹת אֱלֹהֵי מַעַרְכוֹת יִשְׂרָאֵל אֲשֶׁר חֵרַפְתָּ: (מו) הַיּוֹם הַזֶּה יְסַגֶּרְךָ בְּיָדִי וְהִכִּיתִךָ וַהֲסִרֹתִי אֶת רֹאשְׁךָ מֵעָלֶיךָ וְנָתַתִּי פֶּגֶר מַחֲנֵה פְלִשְׁתִּים הַיּוֹם הַזֶּה לְעוֹף הַשָּׁמַיִם וּלְחַיַּת הָאָרֶץ וְיֵדְעוּ כָּל הָאָרֶץ כִּי יֵשׁ אֱלֹהִים לְיִשְׂרָאֵל) |
|  |
| הרמב"ם (הלכות מלכים ומלחמות פרק ז) מציע הדרכה מעשית כיצד להתחזק בשעת היציאה לקרב: |
| [יז] "מי האיש הירא ורך הלבב" (דברים כ,ח)--כמשמעו, שאין בליבו כוח לעמוד בקשרי המלחמה. ומאחר שייכנס אדם בקשרי המלחמה, יישען על מקוה ישראל ומושיעו בעת צרה, ויידע שעל ייחוד השם הוא עושה מלחמה, וישים נפשו בכפו ולא יירא ולא יפחד, ולא יחשב לא באשתו ולא בבניו, אלא ימחה זכרם מליבו וייפנה מכל דבר למלחמה.  [יח] וכל המתחיל לחשב ולהרהר במלחמה, ומבהיל עצמו--עובר בלא תעשה, שנאמר "אל יירך לבבכם, אל תיראו ואל תחפזו ואל תערצו--מפניהם" (דברים כ,ג).  [יט] ולא עוד, אלא שכל דמי ישראל תלויין בצווארו; ואם לא ניצח ולא עשה מלחמה בכל ליבו ובכל נפשו--הרי זה כמי ששפך דמי הכול, שנאמר "ולא יימס את לבב אחיו, כלבבו" (דברים כ,ח). והרי מפורש בקבלה "ארור, עושה מלאכת ה'--רמייה; וארור, מונע חרבו מדם" (ירמיהו מח,י).  [כ] וכל הנלחם בכל ליבו בלא פחד, ותהיה כוונתו לקדש את השם בלבד--מובטח לו שלא ימצא נזק ולא תגיעו רעה, ויבנה לו בית נכון בישראל, ויזכה לו ולבניו עד עולם, ויזכה לחיי העולם הבא: שנאמר "כי עשה יעשה ה' לאדוני בית נאמן, כי מלחמות ה' אדוני נלחם, ורעה לא תימצא בך, מימיך . . . והייתה נפש אדוני צרורה בצרור החיים, את ה' אלוהיך" (שמואל א כה,כח-כט). |
| הדברים המובאים ברש"י קוראים לנו לשוב ולהתבונן במלחמת אחים המתוארת בדברי הימים ב' כח: |
| **ו** וַיַּהֲרֹג- פֶּקַח בֶּן-רְמַלְיָהוּ בִּיהוּדָה מֵאָה וְעֶשְׂרִים אֶלֶף בְּיוֹם אֶחָד הַכֹּל בְּנֵי-חָיִל בְּעָזְבָם אֶת-ה' אֱ-לֹהֵי אֲבוֹתָם:  **ז** וַיַּהֲרֹג זִכְרִי גִּבּוֹר אֶפְרַיִם אֶת-מַעֲשֵׂיָהוּ בֶּן-הַמֶּלֶךְ וְאֶת-עַזְרִיקָם נְגִיד הַבָּיִת וְאֶת-אֶלְקָנָה מִשְׁנֵה הַמֶּלֶךְ:  **ח** וַיִּשְׁבּוּ- בְנֵי-יִשְׂרָאֵל מֵאֲחֵיהֶם מָאתַיִם אֶלֶף נָשִׁים בָּנִים וּבָנוֹת וְגַם-שָׁלָל רָב בָּזְזוּ מֵהֶם וַיָּבִיאוּ אֶת-הַשָּׁלָל לְשֹׁמְרוֹן:  **ט** וְשָׁם הָיָה נָבִיא לה' עֹדֵד שְׁמוֹ וַיֵּצֵא לִפְנֵי הַצָּבָא הַבָּא לְשֹׁמְרוֹן וַיֹּאמֶר לָהֶם הִנֵּה בַּחֲמַת ה' א-לֹהֵי-אֲבוֹתֵיכֶם עַל-יְהוּדָה נְתָנָם בְּיֶדְכֶם וַתַּהַרְגוּ-בָם בְּזַעַף עַד לַשָּׁמַיִם הִגִּיעַ:  **י** וְעַתָּה בְנֵי-יְהוּדָה וִירוּשָׁלַם אַתֶּם אֹמְרִים לִכְבֹּשׁ לַעֲבָדִים וְלִשְׁפָחוֹת לָכֶם הֲלֹא רַק-אַתֶּם עִמָּכֶם אֲשָׁמוֹת לה' אֱ-לֹהֵיכֶם:  **יא** וְעַתָּה שְׁמָעוּנִי וְהָשִׁיבוּ הַשִּׁבְיָה אֲשֶׁר שְׁבִיתֶם מֵאֲחֵיכֶם כִּי חֲרוֹן אַף-ה' עֲלֵיכֶם:  **יב** וַיָּקֻמוּ אֲנָשִׁים מֵרָאשֵׁי בְנֵי-אֶפְרַיִם עֲזַרְיָהוּ בֶן-יְהוֹחָנָן בֶּרֶכְיָהוּ בֶן-מְשִׁלֵּמוֹת וִיחִזְקִיָּהוּ בֶּן-שַׁלֻּם וַעֲמָשָׂא בֶּן-חַדְלָי עַל-הַבָּאִים מִן-הַצָּבָא:  **יג** וַיֹּאמְרוּ לָהֶם לֹא-תָבִיאוּ אֶת-הַשִּׁבְיָה הֵנָּה כִּי- לְאַשְׁמַת ה' עָלֵינוּ אַתֶּם אֹמְרִים לְהֹסִיף עַל-חַטֹּאתֵינוּ וְעַל-אַשְׁמָתֵינוּ כִּי-רַבָּה אַשְׁמָה לָנוּ וַחֲרוֹן אָף עַל-יִשְׂרָאֵל:  **יד** וַיַּעֲזֹב הֶחָלוּץ אֶת-הַשִּׁבְיָה וְאֶת-הַבִּזָּה לִפְנֵי הַשָּׂרִים וְכָל-הַקָּהָל:  **טו** וַיָּקֻמוּ הָאֲנָשִׁים- אֲשֶׁר-נִקְּבוּ בְשֵׁמוֹת וַיַּחֲזִיקוּ בַשִּׁבְיָה וְכָל-מַעֲרֻמֵּיהֶם הִלְבִּישׁוּ מִן-הַשָּׁלָל וַיַּלְבִּשׁוּם וַיַּנְעִלוּם וַיַּאֲכִלוּם וַיַּשְׁקוּם וַיְסֻכוּם וַיְנַהֲלוּם בַּחֲמֹרִים לְכָל-כּוֹשֵׁל וַיְבִיאוּם יְרֵחוֹ עִיר-הַתְּמָרִים אֵצֶל אֲחֵיהֶם וַיָּשׁוּבוּ שֹׁמְרוֹן: |
| ממלכת ישראל הרגה רבים מיהודה ושבתה מבני יהודה נשים וילדים רבים לעבדים ולשפחות. עודד הנביא ממתין להם עם שובם מהמלחמה, מוכיח אותם על כך שנצחו לא בכוח צדקתם כי אם בחטאי יהודה, ותובע מהם לנהוג אחווה באחיהם. דבריו מביאים אנשים מראשי אפרים לפעול, והם משחררים את השבויים, תומכים בהם ומסייעים להם לשוב למקומם (ע"פ פירוש דעת מקרא).  הפרק, שנפתח במלחמת אחים עקובה מדם, מסתיים בחרטה ובגילוי אחווה, ומציג תביעה לקיומם של אחריות ורחמים בעם ישראל. הכהן (ע"פ המשנה בסוטה א ח המצוטטת ברש"י) רומז למלחמת האחים, ומכוון בכך למסר כפול: נהגו באויבכם כבאוייבים, נהגו באחיכם ברחמים. |

**"ונשמרת מכל דבר רע" - הנחיה כללית**

|  |
| --- |
| **הנחיה כללית ללימוד מצוות המלחמה:** בטרם לימוד מצוות המלחמה בחומש דברים, נקדיש מחשבה למקום שנותנת התורה להכנת העם למלחמות העומדות בפניו.  נלמד בעיון את פירוש הרמב"ן למילים "ונשמרת מכל דבר רע" (כג, י) ונברר מהי התפיסה המהותית העולה ממנו לגבי התנהלותו המיוחדת של עם ישראל בעת מלחמות. |
| **הרמב"ן על פרק כג פסוקים י-טו, ד"ה 'ונשמרת מכל דבר רע':**  "[...] הידוע במנהגי המחנות היוצאות למלחמה  כי יאכלו כל תועבה, יגזלו יחמסו ולא יתבוששו אפילו בניאוף ובכל נבלה.  הישר בבני האדם בטבעו יתלבש אכזריות וחמה כצאת מחנה על אויב,  ועל כן הזהיר בו הכתוב 'ונשמרת מכל דבר רע'...." |
| נציע כאן הסבר לדברי הרמב"ן בשני ניסוחים שונים. המורים מוזמנים לבחור אחד מהכיוונים הללו:  1. בעת מלחמה הקב"ה משרה את שכינתו במחנה ישראל: "כִּי ה' אֱלֹהֶיךָ מִתְהַלֵּךְ בְּקֶרֶב מַחֲנֶךָ לְהַצִּילְךָ וְלָתֵת אֹיְבֶיךָ לְפָנֶיךָ" (כג, טו). כדי להיות ראויים להשראת שכינה נדרשת מן הלוחמים רמה רוחנית ומוסרית גבוהה במיוחד, מעבר למצב הרגיל. מצוות המלחמה בחומש דברים מכוונות לשמור על רמה גבוהה כזו.  2. בעת מלחמה, גם אדם שבאופן רגיל הוא "הישר בבני אדם", נמצא בסכנה של "יתלבש אכזריות וחימה". מצב המלחמה, שיש בו יציאה מן המצב הטבעי ובמידה מסויימת גם פריצת גבולות ושימוש בכוחות וביכולות שאינם באים לידי ביטוי בשגרה, עלול להביא איתו סכנה של השחתה מוסרית. מצוות המלחמה בחומש דברים גודרות ומרחיקות את הלוחמים מסכנה זו. |

**במהלך לימוד המצוות הבאות ביחידה זו נחזור ונתייחס אל דברי הרמב"ן, ונבחן באיזה אופן המצוות מסייעות ל"ונשמרת מכל דבר רע".**

**החוזרים מעורכי מלחמה  
(כ, א-ט)**

|  |
| --- |
| **דברי החיזוק של הכהן אל העם היוצא למלחמה**  **ודברי השוטרים אל העם בעניין השבים מן המלחמה לבתיהם (כ, א-ט)** |
| **א** כִּי תֵצֵא לַמִּלְחָמָה עַל אֹיְבֶךָ וְרָאִיתָ סוּס וָרֶכֶב עַם רַב מִמְּךָ     לֹא תִירָא מֵהֶם כִּי ה' אֱלֹהֶיךָ עִמָּךְ הַמַּעַלְךָ מֵאֶרֶץ מִצְרָיִם:  **ב** וְהָיָה כְּקָרָבְכֶם אֶל הַמִּלְחָמָה וְנִגַּשׁ הַכֹּהֵן וְדִבֶּר אֶל-הָעָם:  **ג** וְאָמַר אֲלֵהֶם שְׁמַע יִשְׂרָאֵל אַתֶּם קְרֵבִים הַיּוֹם לַמִּלְחָמָה עַל אֹיְבֵיכֶם אַל יֵרַךְ לְבַבְכֶם אַל תִּירְאוּ וְאַל תַּחְפְּזוּ וְאַל תַּעַרְצוּ מִפְּנֵיהֶם:  **ד** כִּי ה' אֱלֹהֵיכֶם הַהֹלֵךְ עִמָּכֶם לְהִלָּחֵם לָכֶם עִם אֹיְבֵיכֶם לְהוֹשִׁיעַ אֶתְכֶם:  **ה** וְדִבְּרוּ הַשֹּׁטְרִים אֶל הָעָם לֵאמֹר מִי הָאִישׁ אֲשֶׁר בָּנָה בַיִת חָדָשׁ וְלֹא חֲנָכוֹ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יַחְנְכֶנּוּ:  **ו** וּמִי הָאִישׁ אֲשֶׁר נָטַע כֶּרֶם וְלֹא חִלְּלוֹ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יְחַלְּלֶנּוּ:  **ז** וּמִי הָאִישׁ אֲשֶׁר אֵרַשׂ אִשָּׁה וְלֹא לְקָחָהּ יֵלֵךְ וְיָשֹׁב לְבֵיתוֹ פֶּן יָמוּת בַּמִּלְחָמָה וְאִישׁ אַחֵר יִקָּחֶנָּה:  **ח** וְיָסְפוּ הַשֹּׁטְרִים לְדַבֵּר אֶל-הָעָם וְאָמְרוּ מִי הָאִישׁ הַיָּרֵא וְרַךְ הַלֵּבָב יֵלֵךְ וְיָשֹׁב לְבֵיתוֹ וְלֹא יִמַּס אֶת לְבַב אֶחָיו כִּלְבָבוֹ:  **ט** וְהָיָה כְּכַלֹּת הַשֹּׁטְרִים לְדַבֵּר אֶל הָעָם וּפָקְדוּ שָׂרֵי צְבָאוֹת בְּרֹאשׁ הָעָם: |
| ראשית נקרא היטב את פשט הפסוקים ונשאל שאלות על המצווה, למשל:   * מהו זמן האירוע המזמן לנו מצווה זו? למה יש בכך צורך? * מיהם הנוכחים באירוע? מהו תפקידו של כהן משוח מלחמה לעומת תפקידם של השוטרים? * מן המלחמה ישנם ארבעה חוזרים, מה משותף לשלוש מהם? האם נסתפק באמירה ש"לכולם יש מה להפסיד"? ומה לגבי מי שכבר בנה את ביתו; חילל את כרמו; שא אישה - האם לו אין מה להפסיד? * באיזה אופן מחלקת התורה בין השלישי לבין הרביעי? * מה מוסיף לנו פסוק ט?   ננסה לדייק בפסוקים ולהעלות רעיונות שיקרבו אותנו אל הבנת המצווה. |
| **עיון בפרשנים** |
| מקומה של מצווה זו בחומש דברים  **רמב"ן [א]:**  כי תצא למלחמה וגו' וראית סוס ורכב וגו' - זו מצווה מחודשת, אמרה להם עתה בבואם במלחמות:      המצווה מתייחסת למלחמת רשות:  ספורנו [א]:  כִּי תֵצֵא לַמִּלְחָמָה - לְחוּצָה לָאָרֶץ, שֶׁבְּמִלְחֶמֶת מִצְוָה לא הָיוּ שָׁבִים מֵעורְכֵי הַמִּלְחָמָה, אֶלָּא אֲפִלּוּ "חָתָן מֵחַדְרו וְכַלָּה מֵחֻפָּתָהּ" (יואל ב, טז, סוטה ח, ז)      כהן משוח מלחמה - מיהו? מה אומר הכהן, ומה אומרים השוטרים?    רש"י [ב]:  ונגש הכהן - המשוח לכך. והוא הנקרא משוח מלחמה:    רש"י [ח]:  ויספו השוטרים - למה נאמר כאן ויספו?  מוסיפין זה על דברי הכהן, שהכהן מדבר ומשמיע מן (פסוק ג-ד) שמע ישראל עד להושיע אתכם, ומי האיש ושני ושלישי כוהן מדבר ושוטר משמיע, וזה שוטר מדבר ושוטר משמיע:    שלושת החוזרים והירא ורך הלבב:  רש"י [ה]:  ולא חנכו - לא דר בו. חנוך לשון התחלה:  ואיש אחר יחנכנו - ודבר של עגמת נפש הוא זה:    רש"י [ו]:  ולא חללו - לא פדאו בשנה הרביעית, שהפירות טעונין לאכלן בירושלים או לחללן בדמים ולאכול הדמים בירושלים:    רש"י [ז]:  פן ימות במלחמה - ישוב פן ימות, שאם לא ישמע לדברי הכהן כדאי הוא שימות:    רש"י [ח]:  הירא ורך הלבב -  רבי עקיבא אומר: כמשמעו, שאינו יכול לעמוד בקשרי המלחמה ולראות חרב שלופה. רבי יוסי הגלילי אומר: הירא מעבירות שבידו, ולכך תלתה לו תורה לחזור על בית וכרם ואשה לכסות על החוזרים בשביל עבירות שבידם, שלא יבינו שהם בעלי עבירה, והרואהו חוזר אומר שמא בנה בית או נטע כרם או ארש אשה:    רמב"ן [ד-ה]:  פן ימות במלחמה**-**וציוה על השלשה האלה לשוב, כי לבו על ביתו וכרמו ועל אשתו וינוס:    תחילת נפילה - ניסה:    רש"י [ט]:  שרי צבאות -  שמעמידין זקפין, מלפניהם ומלאחריהם וכשילין של ברזל בידיהם וכל מי שרוצה לחזור הרשות בידו לקפח את שוקיו. זקפין, בני אדם עומדים בקצה המערכה לזקוף את הנופלים ולחזקם בדברים שובו אל המלחמה **ולא תנוסו**, שתחילת נפילה ניסה. |
| א. כהן משוח מלחמה |
| מהו תפקידו של כהן משוח מלחמה? מדוע הוא נוכח בעת היציאה לקרב?  בפשט הכתובים ראינו שני תפקידים: לעודד ולחזק; לשחרר את שלושת החוזרים. |

|  |
| --- |
| **ב. שלושת החוזרים והירא ורך הלבב** |
| **מדוע שוחררו שלושת החוזרים מן המלחמה?** |
| רש"י [ה]:  ואיש אחר יחנכנו - ודבר של עגמת נפש הוא זה:    רמב"ן [ה]:  וציוה על השלשה האלה לשוב, כי לבו על ביתו וכרמו ועל אשתו וינוס: |
| במה שונה פירוש רמב"ן מפירושו של רש"י? (האם הם מתייחסים למצב הנפשי או לתוצאותיו?) |

|  |
| --- |
| על פי הרש"ר הירש, שחרורם של שלושת החוזרים מלמד על קיומם על ערכים אחרים גם בתוך המלחמה (נזכיר כי הפסוקים עוסקים במלחמת רשות).  על פי בעל נתיבות שלום, השלושה משוחררים דוקא משום שהם לא יכולים למלא את תפקידם במלחמה במסירות הנפש הראויה. בעל נתיבות שלום מוסיף ואומר, כי מכיוון שלאנשים הללו אין מסירות נפש, הם עלולים אף לשבור את רוח הלוחמים ולהרפות ידיהם. |
| **מדוע חוזר הירא ורך הלבב?** |
| רש"י [ח]:  הירא ורך הלבב - רבי עקיבא אומר: כמשמעו, שאינו יכול לעמוד בקשרי המלחמה ולראות חרב שלופה. רבי יוסי הגלילי אומר: הירא מעבירות שבידו, ולכך תלתה לו תורה לחזור על בית וכרם ואשה לכסות על החוזרים בשביל עבירות שבידם, שלא יבינו שהם בעלי עבירה, והרואהו חוזר אומר שמא בנה בית או נטע כרם או ארש אשה: |
| מה שורש המחלוקת בין רבי עקיבא לרבי יוסי הגלילי בהבנת הסיבה ליראה?  מהו הערך הנוסף שמביא רבי יוסי הגלילי בדבריו? |

**שאלת סיכום למצווה זו:**גם בעת מלחמה שומרת התורה על קיומם של ערכים אחרים - מהם?  
באיזה אופן מתקשרת מצווה זו לדברי הרמב"ן שלמדנו?